વિક્રમ સંવત 2075 કારતક સુદ પડવાના દિવસે નૂતન વર્ષના પ્રથમ દિને પ્રાત: 6:00 થી 7:30 દરમ્યાન પ્રમુખસ્વામી સભાગૃહમાં મંગલ મહાપૂજાવિધિ સંપન્ન થઇ હતી. નૂતન વર્ષે ભગવાનના અન્નકૂટ ઉત્સવના દર્શનનો 20,000થી અધિક શહેરીજનોએ લાભ પ્રાપ્ત કરી જીવનમાં ધન્યતા અનુભવી હતી. રાજકોટ બી.એ.પી.એસ. સ્વામિનારાયણ મંદિરે આ વર્ષે 500 જેટલી મીઠાઈ, 450 જેટલા વિવિધ ફરસાણ, 450 જેટલા શાક તથા ભીની વાનગીઓ, 100 જાતના આઈસ્ક્રીમ, જ્યુસીસ તથા કેક આમ કુલ 1500થી અધિક વિવિધ વાનગીઓનો અન્નકૂટ રચવામાં આવ્યો હતો. આ અન્નકૂટ ઉત્સવની પ્રથમ આરતી કર્ણાટકના ગવર્નર વજુભાઈ વાળા, ભાજપ અગ્રણી નિતીનભાઈ ભારદ્વાજ, રાજકોટ કલેકટર રાહુલ ગુપ્તા, ધારાસભ્ય ગોવિંદભાઈ પટેલ, રાજકોટ નરેશ મયુરધ્વજસિંહ જાડેજા, રેલવે ડી.આર.એમ. નિનાવ , જો.પોલીસ કમિશ્નર સિદ્ધાર્થ ખત્રી , રાજકોટ મેયર શ્રીમતિ બીનાબેન આચાર્ય, રાણીબા કાદમ્બરી દેવી તથા રાજકોટના અગ્રણી ઉદ્યોગપતિઓ, બિલ્ડરો અને મહાનુભાવોની હાજરીમાં 11:30 વાગ્યે સંપન્ન થયેલી અને ત્યારબાદ દર કલાકે સાંજે 7:00 વાગ્યા સુધી આરતીનો લાભ પ્રાપ્ત થયો હતો. પ્રગટ ગુરુહરિ મહંતસ્વામી મહારાજની હાજરીમાં ગોંડલમાં ભવ્ય અન્નકૂટ ઉત્સવ ઉજવાયો અને પરમ પૂજય મહંતસ્વામી મહારાજે નૂતન વર્ષ સૌ કોઈ માટે યશસ્વી અને સુખદાયક નીવડે તેવા રૂડા આશીર્વાદ પાઠવ્યા હતા.